**Pühade ja tähtpäevade seaduse muutmise seaduse eelnõu seletuskiri**

**I Sissejuhatus**

Käesoleva eelnõuga täiendatakse pühade ja tähtpäevade seadust, andes lisapuhkepäeva, kui rahvuspüha või riigipüha langeb nädalavahetusele.

Seaduse vastuvõtmiseks on vajalik Riigikogu lihthäälteenamus.

**II Seaduse eesmärk ja eelnõu sisu**

Eelnõuga muudetakse pühade ja tähtpäevade seadust, andes iganädalasele puhkepäevale sattuva rahvuspüha või riigipüha (edaspidi riigipüha) eest lisapuhkepäeva järgmisel tööpäeval. Lisapuhkepäeva ei anta riigipüha eest, mis on alati pühapäeval: ülestõusmispühade 1. püha ja nelipühade 1. püha ei kompenseerita vaba päevaga järgneval tööpäeval.

Riigipühi, millega kaasneb vaba päev, on Eestis 10, Euroopa Liidu riikides keskmiselt aga 12. Naaberriikidest Soomes on 13 liikuvat püha ja Lätis 12 liikuvat püha.

2025. aastal on 12 riigipüha, millest 10 langeb tööpäevadele ja 2 nädalavahetusele ehk puhkepäevadele.

* jaanuar (kolmapäev) – uusaasta
* 24. veebruar (esmaspäev) – iseseisvuspäev
* 18. aprill (reede) – suur reede
* 20. aprill (pühapäev) – ülestõusmispühade 1. püha
* mai (neljapäev) – kevadpüha
* 8. juuni (pühapäev) – nelipühade 1. püha
* 23. juuni (esmaspäev) – võidupüha
* 24. juuni (teisipäev) – jaanipäev
* 20. august (kolmapäev) – taasiseseisvumispäev
* 24. detsember (kolmapäev) – jõululaupäev
* 25. detsember (neljapäev) – esimene jõulupüha
* 26. detsember (reede) – teine jõulupüha

Aastase perioodi töötundide arvestuses töötatakse Euroopa Liidus enim Eestis, Kreekas, Leedus, Ungaris, Poolas ja vähim Prantsusmaal, Taanis, Rootsis, Saksamaal ja Norras. OECD andmetel töötati Eestis 2018 aastal keskmiselt 1748 tundi töötaja kohta, samal ajal kui Soomes 1555 tundi ja Lätis 1699 tundi. Eelnõu seadusena vastuvõtmisel Eestis töötaja poolt aastas keskmiselt töötatud tundide arv väheneks, kuid jääks ikkagi oluliselt kõrgemaks, kui see on meie naaberriikides.

Nädalavahetusele sattunud riigipüha asendamine täiendava puhkepäevaga võtab ära põhjuse tunda pahameelt saamata jäänud vaba päeva pärast. See võimaldab veeta kvaliteetaega perega: külastada kultuuriüritusi, teha sporti, võtta ette päevareise. See aitaks kaasa inimeste töömotivatsioonile ja üldisele eluga rahulolule.

Varasemalt on mõttele anda nädalavahetusele sattunud riigipüha eest lisapuhkepäeva väljendanud toetust Keskerakonna, EKRE ja Sotsiaaldemokraatide esindajad.

Lisapuhkepäevi nädalavahetusele sattunud riigipüha eest antakse ka Belgias, Bulgaarias, Hispaanias, Iirimaal ja Luksemburgis. Maltal kompenseeritakse nädalavahetusele sattunud riigipühasid osaliselt.

2017 aastal kogus ettepanek „Lisame puhkepäeva, kui rahvuspüha või riigipüha langeb nädalavahetusele“ keskkonnas rahvaalgatus.ee nelja päevaga 1065 allkirja ning seda menetleti kollektiivse pöördumisena.

Sarnase regulatsiooniga eelnõu arutati Riigikogus ka 2004., 2020. ja 2022.aastal.

**III Eelnõu terminoloogia**

Eelnõu ei sisalda uusi termineid.

**IV Eelnõu vastavus Euroopa Liidu õigusele**

Eelnõu ei ole vastuolus Euroopa Liidu õigusega.

**V Seaduse mõjud**

Seaduse jõustumine parandab töötajate töö- ja pereelu tasakaalu andes neile lisapäevi, mis aitavad puhata tööpingest ning veeta aega perega koos – külastada kultuuriüritusi, teha sporti, reisida.

**Seaduse rakendamiseks vajalikud kulutused ja seaduse rakendamise eeldatavad tulud**

Käesoleva eelnõu vastuvõtmine ei too kaasa täiendavaid riigieelarvelisi kulutusi. Eelnõu rakendamine ei too riigieelarvesse ega kohalike omavalitsuste eelarvetesse tulusid.

**Seaduse jõustumine**

Käesolev seadus on kavandatud jõustuma 01.01.2026, et vältida segadusi töö- ja puhkepäevadega, mida võivad põhjustada juba valmis trükitud kalendrid.

Lauri Läänemets

Sotsiaaldemokraatliku Erakonna fraktsiooni esimees

Tanel Kiik

Riigikogu liige

Jaak Aab

Riigikogu liige

Andre Hanimägi

Riigikogu liige

Züleyxa Izmailova

Riigikogu liige

*(allkirjastatud digitaalselt)*

Ester Karuse

Riigikogu liige